**Forslag til: Inatsisartutlov om rentetilskud**

**Kapitel 1**

*Formål*

**§ 1.** Der ydes efter ansøgning tilskud til betaling af renter til lån, som er omfattet af kapitel 2-3. Tilskuddet ydes til enhver, der opfylder betingelserne i Inatsisartutlovens kapital 4.

**Kapitel 2**

*Rentetilskud for lån til bolig i Grønland*

**§ 2.** Der kan ydes rentetilskud til lån, hvis låneprovenu anvendes til:

1) Erhvervelse, opførelse, vedligeholdelse, ombygning eller forbedring af fast ejendom beliggende i Grønland.

2) Erhvervelse af en andel i en andelsboligforening, hvor ejendommen er beliggende i Grønland.

*Stk. 2.* Rentetilskud kan uanset stk. 1, ydes til lån stiftet før 1. januar 2024, som har sikkerhed eller pant i fast ejendom beliggende i Grønland, eller har sikkerhed i et andelsbevis i en andelsboligforening med beliggenhed i Grønland.

*Stk. 3.* Rentetilskud kan desuden ydes til lån hvis låneprovenu anvendes til indfrielse af lån omfattet af stk. 1-2, jf. dog § 3.

**§ 3.** Rentetilskud efter § 2 er betinget af, at lånet har sikkerhed eller pant i en ejendom beliggende i Grønland, eller pant eller sikkerhed i et andelsbevis i en andelsboligforening med ejendomme beliggende i Grønland.

**§ 4.** Er en bolig under opførsel kan der ydes rentetilskud i op til 2 år fra aftalen om byggekreditten m.v. er indgået.

*Stk. 2.* Naalakkersuisut kan fastsætte nærmere regler om rentetilskud til lån til nybyggeri, samt fastsætte betingelser herfor.

**§ 5.** En person kan kun modtage tilskud til renteudgifter vedrørende 2 ejendomme. Det er betingelse for modtagelse af rentetilskud for 2 ejendomme, at den ene af de 2 ejendomme skal tjene som bopæl for debitor og dennes husstand.

*Stk. 2.* Skatteforvaltningen kan uanset stk. 1, 2, pkt., efter ansøgning godkende udbetaling af rentetilskud, såfremt debitor og dennes husstand, som følge af studie, arbejde, sygdom eller familiemæssige forhold, midlertidigt fraflytter en bolig, der tjener som deres bopæl. Rentetilskuddet ophører dog senest 5 år efter fraflytningen.

*Stk. 3.* Naalakkersuisut kan fastsætte nærmere regler for godkendelse af rentetilskud ved midlertidig fraflytning.

**§ 6.** Der kan kun ydes rentetilskud til den del af en ejendoms areal, der anvendes til beboelse for ejeren og dennes husstand, jf. stk. 2.

*Stk. 2.* Ved fordeling mellem beboelses og erhvervsmæssige formål, anvendes den skattemæssige fordeling. Såfremt skatteforvaltningen tilsidesætter en af skatteyderen anvendt skattemæssig fordeling, finder denne tilsidesættelse også anvendelse for rentetilskud efter reglerne i denne lov.

**Kapitel 3**

*Studielån*

**§ 7***.*  Der ydes rentetilskud til studielån, der er optaget i henhold til Inatsisartutlov om uddannelsesstøtte, samt andre udenlandske, herunder danske og færøske, offentlige studielånsordninger, hvor lånet er afhængigt af deltagelse i eller gennemførelsen af et uddannelsesforløb.

*Stk. 2.*  Naalakkersuisut kan fastsætte regler for, hvilke udenlandske studielånsordninger, der kan opnås rentetilskud til. Der kan endvidere fastsættes regler om, hvilke sprog lånedokumenterne skal foreligge på.

**Kapitel 4**

*Fælles betingelser*

**§ 8.** Rentetilskud kan udbetales til personer, der er fuldt skattepligtige til Grønland jf. § 1, stk. 1-2 i landstingslov om indkomstskat og som ikke i henhold til en dobbeltbeskatningsoverenskomst mellem Grønland og et andet land, herunder Danmark og Færøerne, anses for skattemæssigt hjemhørende i det andet land.

*Stk. 2.* Uanset stk. 1 kan skatteforvaltningen efter ansøgning yde rentetilskud, såfremt debitor og dennes husstand grundet studieophold eller sygebehandling i udlandet ikke opfylder betingelserne i stk. 1, såfremt opholdet i udlandet er midlertidigt. Rentetilskuddet kan dog ikke ydes i mere end 5 år fra det kalenderår, hvor betingelserne i stk. 1 ophørte med at være opfyldt.

*Stk. 3.* Der kan ikke ydes rentetilskud til renteudgifter, der er medgået til erhvervsmæssige formål.

*Stk. 4.* Der ydes ikke rentetilskud til renteudgifter, hvor der i Grønland, i udlandet, herunder Danmark og Færøerne, har været fradrag for renteudgifterne ved opgørelsen af den skattepligtige indkomst. Der ydes ligeledes ikke rentetilskud til renter, der ikke er forfaldne, eller renter, hvortil der er modtaget anden støtte, tilskud eller lignende fra det offentlige.

**§ 9.** Der kan kun udbetales rentetilskud til den eller de som er debitor for gælden. Hvis der er flere der hæfter for gælden, fordeles rentetilskuddet ligeligt mellem debitorerne.

*Stk. 2.* Der kan kun ydes tilskud til renter der forfalder og er betalt i kalenderåret. Savner debitor økonomisk evne til at betale forfaldne renter, kan rentetilskuddet udbetales i det år, hvori renten betales.

**§ 10.**Er debitor kun er berettiget til rentetilskud en del af året, ydes der kun rentetilskud for den pågældende periode.

*Stk. 2.*  Retten til rentetilskud bortfalder ved debitors død. Dog kan der udbetales et rentetilskud efter kapitel 2 til den afdødes ægtefælle, registeret partner eller samlevende, der også hæfter for gælden jf. § 9, i 8 måneder efter debitors død.

**Kapitel 5**

*Opgørelsen af rentetilskuddet*

**§ 11.** Rentetilskuddet i et år opgøres på baggrund af kalenderårets renteudgifter, der er omfattet af rentetilskud efter kapitel 2 og 3, ganget rentetilskudsprocenten, jf. dog § 12.

*Stk. 2.* Rentetilskudsprocenten er den samlede udskrivningsprocent i debitors skattekommune, jf. §§ 61-63 og § 68 i landstingslov om indkomstskat.

*Loft for rentetilskuddet*

**§ 12.**  For de renteudgifter der for en debitor i et kalenderår udgør 75.000 kr. eller mere ydes rentetilskud med en rentetilskudsprocent, der udgør 50 pct. af rentetilskudsprocenten, jf. § 11, stk. 2. For de renteudgifter, der i et kalenderår overstiger 150.000 kr., udgør rentetilskuddet 0 pct.

**Kapitel 6**

*Udbetaling af rentetilskud m.v.*

**§ 13.** Rentetilskud udbetales til nemkonto, eller til en anden af den tilskudsberettigede anvist bankkonto. Rentetilskud under 600 kr. årligt, eller 150 kr. i kvartalet, udbetales ikke.

*Stk. 2.* Rentetilskud udbetales løbende kvartalsvis i det kalenderår, som renterne forfalder og betales, såfremt der mellem tilskudsmodtagerens pengeinstitut og skatteforvaltningen er indgået en aftale omfattet af § 19 og såfremt pengeinstituttet indgiver de nødvendige oplysninger til skatteforvaltningen. Det samme gælder for udbetaling af rentetilskud vedrørende lån ydet af Grønlands Selvstyre omfattet af Inatsisartutlov om boligfinansiering og Inatsisartutlov om boligstøttelån.

*Stk. 3.*  Udenfor de i stk. 2 nævnte tilfælde kan skatteforvaltningen 4 gange om året udbetale rentetilskud, når debitor har dokumenteret de betalte renteudgifter på den af skatteforvaltningen anviste måde.

*Stk. 4.* Uden for de tilfælde omfattet af stk. 2-3, udbetales rentetilskuddet d. 1. august i det kalenderår, der ligger efter det kalenderår hvor renterne forfaldt og betalt.

*Stk. 5.*  Naalakkersuisut fastsætter nærmere regler for udbetalingen af rentetilskuddet.

*Væsentlige ændringer eller bortfald af retten til rentetilskud*

**§ 14.**Modtagere af rentetilskud skal i løbet af året give skatteforvaltningen meddelelse om eventuelle ekstraordinære afbetalinger på lån, indfrielse af lån, misligholdelse af lån og andre væsentlige forhold, der har betydning for årets rentetilskud.

*Stk. 2.* Skatteforvaltningen kan beslutte at rentetilskuddet skal bortfalde, såfremt det under inddragelse af alle relevante oplysninger vurderes, at debitor eller lånevilkårene ikke længere opfylder betingelserne for at modtage rentetilskud.

**§ 15.**  For meget eller for lidt udbetalt rentetilskud, kan fratrækkes henholdsvis tillægges kommende udbetalinger, herunder i det følgende års rentetilskudsudbetaling.

*Stk. 2.* Hvis der ikke er udsigt til, at for meget udbetalt rentetilskud kan indeholdes i det kommende års rentetilskudsudbetalinger søger skatteforvaltningen at opkræve det for meget udbetalte rentetilskud af debitor. Naalakkersuisut kan fastsætte nærmere regler for opkrævningen af for meget udbetalt rentetilskud, samt at beløb efter påkrav forrentes med en rentesats, der ikke må overstige 0,5 procent pr. måned.

*Stk. 3.* Hvis et for meget udbetalt rentetilskud ikke betales efter stk. 1-2, overgår fordringen til inddrivelse efter reglerne i landstingslov om inddrivelse og forebyggelse af restancer til det offentlige og lov om rettens pleje i Grønland.

**§ 16.** Skatteforvaltningen kan foretage modregning i udbetaling af rentetilskud med forfaldne krav til Grønlands Selvstyre.

*Stk. 2.*  Ved udbetaling af rentetilskud kan kommunerne indtræde for et beløb, der svarer til berettigedes ubetalte forfaldne gæld vedrørende hjælp mod tilbagebetalingspligt, forskudsvis udbetalte underholdsbidrag, lån til erhvervsmæssig virksomhed, fordringer i forbindelse med kommunernes mulighed for at bidrage til erhvervsudvikling gennem investering i erhvervsmæssig virksomhed m.v., samt fordringer på betaling af daginstitutions- og dagplejepladser, renovation og skorstensfejning.

**Kapitel 7**

*Administration, finansiering, klageadgang, m.v.*

**§ 17.** Skatteforvaltningen varetager administrationen af loven.

*Stk. 2.* Skatteforvaltningen træffer afgørelse og udbetaler rentetilskud efter denne lov.

*Stk. 3.* Skatteforvaltningen kan give forhåndstilsagn om rentetilskud til lån, der opfylder betingelserne i lovens kapitel 2-3.

*Stk. 4.* Skatteforvaltningen bemyndiges til at delegere kompetencen til at træffe afgørelser om rentetilskud og give tilsagn om og varetage udbetalingen af rentetilskud til private.

**§ 18.** Naalakkersuisut fastsætter nærmere regler for ansøgning om rentetilskud, herunder fastsætter regler om at ansøgningen skal ske på bestemte blanketter udarbejdet af skatteforvaltningen, samt at en ansøgning skal ske elektronisk.

**§ 19.** Skatteforvaltningen kan indgå aftaler med pengeinstitutter og realkreditinstitutter om administrationen og udbetalingen af rentetilskud.

*Stk. 2.* Naalakkersuisut bemyndiges til at fastsætte regler om revision af pengeinstitutternes administration af rentetilskudsordningen, samt om udstedelse af revisorerklæringer.

*Stk. 3.* Pengeinstitutter omfattet af en aftale i medfør af stk. 1, hæfter for de tab som landskassen måtte blive påførte, og som kan tilskrives at pengeinstitutterne ikke har udvist den agtpågivenhed, der med rimelighed kan forventes af dem, eller som kan tilregnes pengeinstitutterne som forsætlige eller uagtsomme.

**§ 20.** Skatteforvaltningen kan til brug for sagsbehandling, udbetaling og kontrol med rentetilskuddet indhente indkomst- og skatteoplysninger, oplysninger om folkeregisteradresse, samt oplysninger om rettigheder over fast ejendom fra Grønlands Landsret og oplysninger om arealtildelinger fra arealmyndigheden. Det samme gælder for dem, hvortil kompetencen til at træffe afgørelser m.v. om rentetilskud er delegeret.

**§ 21.** Udgifterne til tilskud efter denne lov fordeles mellem landskassen, skattekommunen og kommunerne i samme forhold, der gælder for afregningen af indtægter fastsat i § 40, stk. 1-3 i landstingslov forvaltning af skatter. Den kommunale andel af udgifterne til rentetilskuddet fratrækkes ved udbetalingen af skatteprovenu efter landstingslov om skatteforvaltning.

*Stk. 2.* Udgifterne til administrationen af rentetilskudsordningen bæres af landskassen.

*Klager*

**§ 22.** Skatteforvaltningens afgørelser vedrørende om lån er berettiget til rentetilskud og om betingelserne for rentetilskud i kapitel 3 er opfyldt kan påklages til Skatterådet efter reglerne i landstingslov om forvaltning af skatter.

*Stk. 2.* Uden for de afgørelser omfattet af stk. 1, bemyndiges Naalakkersuisut til at fastsætte regler om at skatteforvaltningens afgørelser truffet i henhold til denne Inatsisartutlov, eller bekendtgørelser udstedt i medfør af denne Inatsisartutlov, ikke kan indbringes for en højere administrativ myndighed.

*Sanktioner*

**§ 23.** Der kan idømmes foranstaltninger efter kriminalloven for den, der:

1) groft uagtsomt eller forsætligt afgiver urigtige eller vildledende oplysninger eller fortier oplysninger, som har betydning for at der tildeles rentetilskud efter § 2 og § 7.

2) groft uagtsomt eller forsætligt har undladt at afgive oplysninger omfattet af § 14, der har medført et uberettiget rentetilskud.

*Stk. 2.* Der kan i forskrifter udstedt i medfør af denne Inatsisartutlov, fastsættes regler om idømmelse af bøde efter reglerne i Kriminallov for Grønland.

*Stk. 3.* Hvor Inatsisartutloven eller forskrifter udstedt i medfør af Inatsisartutloven hjemler fastsættelse af bøde, kan bøden pålægges en juridisk person efter reglerne i Kriminallov for Grønland.

*Stk. 4.* Skønner skatteforvaltningen, at en overtrædelse ikke vil medføre mere indgribende foranstaltninger end bøde, kan skatteforvaltningen eller den, Naalakkersuisut bemyndiger dertil, tilkendegive den pågældende, at sagen kan afgøres uden retslig forfølgning, såfremt han erkender sig skyldig i overtrædelsen og erklærer sig rede til inden for en nærmere angivet frist, der efter anmodning kan forlænges, at betale en i tilkendegivelsen angivet bøde. Betales bøden i rette tid, eller bliver den efter vedtagelsen inddrevet, bortfalder videre

forfølgning.

*Stk. 5.* Med hensyn til den i stk. 4 nævnte tilkendegivelse finder reglerne i lov om rettens pleje i Grønland om indholdet af anklageskrift tilsvarende anvendelse.

*Stk. 6*. Bøder, der pålægges efter stk. 1-4, tilfalder landskassen.

*Ikrafttrædelse og overgangsbestemmelser*

**§ 24.** Inatsisartutlov træder i kraft d. 1. januar 2024.

*Stk. 2.*  Debitorer, der er tildelt rentetilskud til lån i medfør af denne lov, kan ikke senere skifte til at få rentefradrag for ikke erhvervsmæssige renteudgifter til det pågældende lån i medfør af landstingslov om indkomstskat. Skatteforvaltningen kan dog i særlige tilfælde tillade, at debitor skifter til igen at få fradrag efter reglerne i landstingslov om indkomstskat.

*Grønlands Selvstyre d. x. xx. 2022*

**Formanden for Naalakkersuisut**